প্রেমিকার সঙ্গে দেখা করতে গিয়ে জ্যান্ত পুড়ে মরতে হল প্রেমিককে। ঘটনা খোদ বাংলার।
হ্যাঁ, ঠিক এমন ঘটনাই ঘটেছে পূর্ব মেদিনীপুর জেলার ভূপতিনগর থানার খানজাতাপুর গ্রামে। মৃত যুবকের নাম রঞ্জিত মন্ডল। মামাবড়ির কাছেই এক কলেজ ছাত্রীর সঙ্গে প্রেম করতে গিয়ে হাতেনাতে ধরা পড়ে যান এই যুবক। সেখানেই তাঁকে রাতভর আটককে রেখে মারধরের পর গায়ে পেট্রল ঢেলে জ্যান্ত পুড়িয়ে মারে প্রেমিকার বাড়ির লোক।শনিবার ভোর রাতে তাঁকে পুড়তে দেখে স্থানীয়রা ছুটে আসে। খবর দেওয়া হয় স্থানীয় থানায়। ঘটনাস্থলে ভূপতিনগর থানার পুলিশ এসে দেহটি উদ্ধার করে ময়নাতদন্তের জন্য পাঠায়। 
নৃশংস এই ঘটনার জন্য মৃত ব্যক্তির প্রেমিকা সায়নী মণ্ডল-সহ পরিবারের ছয় জনকে আটক করেছে পুলিশ। স্থানীয় সূত্রে জানা গিয়েছে ভূপতিনগর থানার দক্ষিণ বায়েনদার বাসিন্দা রঞ্জিতে মা মারা যাওয়া পরে খানজাতাপুরে মামা বাড়িতে এসে থাকতেন। মামাবাড়ির কাছাকাছি থাকা সায়নীর সঙ্গে আলাপ ও প্রেম হয়। সায়নী কলেজে প্রথম বর্ষের ছাত্রী আর কর্মসূত্রে রঞ্জিত এখন দিল্লীতে থাকেন। দিন চারেক আগে দিল্লী থেকে মামাবাড়ি এসেছিলেন তিনি। শুক্রবার রাতে সায়নী ফোন করে ডাকে রঞ্জিতকে দেখা করার জন্য। 
রাতের অন্ধকারে সায়নীর সঙ্গে দেখা করতে আসায় রঞ্জিতকে ধরে মারধর শুরু করে সায়নীর পরিবার। তারপরই গায়ে পেট্রোল ঢেলে আগুন লাগিয়ে দেয়। সায়নী-সহ ছয় জনকে আটক করে জিজ্ঞাসাবাদ করছে পুলিশ।